
Ν. ΚΟΡΙΝΘΙΑΣ


ΑΝΑΚΟΙΝΩΣΗ – ΚΑΛΕΣΜΑ
ΟΧΙ ΑΛΛΟΙ ΝΕΚΡΟΙ ΓΙΑ ΤΑ ΚΕΡΔΗ ΤΟΥΣ!
Όλοι στην παράσταση διαμαρτυρίας στην Επιθεώρηση Εργασίας στην Κόρινθο, την Πέμπτη 30 Ιούλη στις 10:30 πμ!
Συναδέλφισσες, συνάδελφοι,
Εκφράζουμε τα θερμά μας συλληπητήρια στους οικείους του συναδέλφου που έχασε τη ζωή του στην έκρηξη στο εργοστάσιο παρασκευής και συσκευασίας ξυδιού στα Ξαμίλια Κορινθίας.
Ο Σύλλογος Ιδιωτικών Υπαλλήλων Ν. Κορινθίας στηρίζει το κάλεσμα του Συνδικάτου Γάλακτος-Τροφίμων και Ποτών Αργολίδας-Κορινθίας και καλούμε τους συναδέλφους να δώσουν το παρών στην παράσταση διαμαρτυρίας στην Επιθεώρηση Εργασίας στην Κόρινθο, την Πέμπτη 30 Ιούλη στις 10:30 πμ.
Ένα ακόμα εργατικό «ατύχημα» προστέθηκε στον μακρύ κατάλογο αυτών που σημειώνονται καθημερινά στους χώρους δουλειάς. Δεν είναι τυχαία περιστατικά ούτε φταίει η «κακιά η ώρα». Είναι θυσίες στο βωμό του κέρδους!
Καθημερινά στους χώρους δουλειάς που έχουν μετατραπεί σε αρένες θανάτου, αντιμετωπίζουμε τις ελλείψεις στα μέσα προστασίας, επειδή η ασφάλειά μας θεωρείται κόστος! Στα εργοστάσια η εντατικοποίηση, οι ατελείωτες υπερωρίες για να συμπληρωθεί το εισόδημα, η εξάντληση, οδηγούν στο να κινδυνεύουν οι εργάτες καθημερινά. Τα μεγάλα αφεντικά θέλουν να παράγουμε όλο και περισσότερα, σε όλο και λιγότερο χρόνο. Όλα για τα κέρδη τους!
Την ίδια στιγμή, με ευθύνη διαδοχικών κυβερνήσεων, η Επιθεώρηση Εργασίας και οι ελεγκτικοί μηχανισμοί υπολειτουργούν, είναι υποχρηματοδοτημένοι και υποστελεχωμένοι. Από την άλλη, μια σειρά νομοθετήματα και “fast track” διαδικασίες αδειοδότησης, το κράτος αφήνει την εργοδοσία ανεξέλεγκτη επί της ουσίας, να «κόβει και να ράβει».
Τα ουσιαστικά μέτρα υγείας και ασφάλειας, τα ανθρώπινα ωράρια, οι αξιοπρεπείς συνθήκες δουλειάς αποτελούν εμπόδια στην κερδοφορία και την ανταγωνιστικότητα, στην οποία ορκίζονται σαν Ευαγγέλιο ΕΕ, κυβερνήσεις και κόμματα! Γι’ αυτό ψηφίζουν ο ένας μετά τον άλλο τους αντεργατικούς νόμους που μετέτρεψαν σε κάτεργα τους χώρους δουλειάς!
Τώρα είναι η ώρα να οργανωθούμε στα σωματεία μας και να διεκδικήσουμε αποφασιστικά ουσιαστικά μέτρα προστασίας της υγείας και της ασφάλειάς μας. Η εργοδοσία και το κράτος δεν πρόκειται να διασφαλίσουν τη ζωή μας. Η προστασία μας πρέπει να γίνει υπόθεση όλων των εργαζομένων. Με οργάνωση, συλλογική δράση και αγώνα έχουμε τη δύναμη να επιβάλουμε το δίκιο μας!

Εδώ και τώρα απαιτούμε:
· Να ληφθούν άμεσα μέσα στήριξης της οικογένειας του νεκρού συναδέλφου μας.
· Να διερευνηθούν πλήρως και χωρίς καμία συγκάληψη τα αίτια του δυστυχήματος και να αποδοθούν όλες οι ευθύνες.
· Άμεσο έλεγχο για την τήρηση όλων των προβλεπόμενων μέτρων υγείας, ασφάλειας και πυροπροστασίας.
· Ουσιαστικοί έλεγχοι σε όλες τις βιομηχανικές εγκαταστάσεις της περιοχής και δημοσιοποίηση των αποτελεσμάτων.
· Πλήρης στελέχωση της Επιθεώρησης Εργασίας και των ελεγκτικών μηχανισμών με μόνιμο προσωπικό και  μέσα.
· Εξασφάλιση όλων των απαραίτητων μέτρων πρόληψης και προστασίας στους χώρους εργασίας με αποκλειστική ευθύνη και δαπάνη της εργοδοσίας.
ΟΛΟΙ ΣΤΗ  ΠΑΡΑΣΤΑΣΗ ΔΙΑΜΑΡΤΥΡΙΑΣ!
ΠΕΜΠΤΗ 30 ΙΟΥΛΗ, 10:30πμ, ΕΠΙΘΕΩΡΗΣΗ ΕΡΓΑΣΙΑΣ ΣΤΗΝ ΚΟΡΙΝΘΟ

